text: To drenge udsat for røveri
  15 marts 2011 kl. 09.41
  Tidligt søndag morgen blev to drenge i Ribe overfaldet, slået og berøvet af to mænd, der er et par år ældre.
  Overfaldet fandt sted klokken kvart i fem i krydset mellem Linde Alle og Tangevej. De to drenge blev slået og sparket i ansigtet. En af dem fik stjålet sin pung med 50 kroner, og derfor siger politiet, at der er tale om et røveri.
  Nu skal politiet blot have fat i de to voldsmænd. De er begge mellem 16 og 18 år. Den ene er godt 185 centimeter høj og spinkel. Han havde en langærmet sort t-shirt på med knapper på halsen. 
  Den anden var også spinkel. Han gik med en hættetrøje med skrift på forsiden - formentlig et D som første bogstav.
  